ഉത്തരവുകള് നടപ്പാക്കുന്നില്ല ഹൈക്കോടതിക്ക് അതൃപ്തി കൊച്ചി: സംസ്ഥാന സര്ക്കാരിനു നല്കുന്ന ഉത്തരവുകള് നടപ്പാക്കാത്തതു മൂലമുള്ള കോടതിയലക്ഷ്യ ഹര്ജികള് വര്ധിക്കുന്നതില് ഹൈക്കോടതിക്ക് അതൃപ്തി. കോടതിയലക്ഷ്യ ഹര്ജികള് പെരുകുന്നത് ഒഴിവാക്കാന് നടപടി വേണ്ടിവരുമെന്നും നിശ്ചിതസമയത്തിനകം നടപ്പാക്കണമെന്ന ഉത്തരവുകള് സമയബന്ധിതമായി നടപ്പാക്കിയോയെന്നു പരിശോധിക്കേണ്ടി വരുമെന്നും ജസ്റ്റീസ് പി.ബി. സുരേഷ്കുമാര് അഭിപ്രായപ്പെട്ടു. തിരുവനന്തപുരത്തെ ടാഗോര് തിയറ്റര് നവീകരണവുമായി ബന്ധപ്പെട്ട കരാര് തുക നല്കാത്തതിനെത്തുടര്ന്നുള്ള ഹര്ജിയിലാണ് സിംഗിള് ബെഞ്ചിന്റെ നിരീക്ഷണം. തിയറ്ററിന്റെ നവീകരണം 2015ല് പൂര്ത്തിയാക്കിയെങ്കിലും കരാറുകാര്ക്ക് തുക കൈമാറിയില്ലെന്നാണ് ആരോപണം. ഇതുമായി ബന്ധപ്പെട്ട ഹര്ജിയില് ഹൈക്കോടതി നിര്ദേശവും പാലിക്കപ്പെട്ടില്ല. ഈ സ്ഥിതി പരിഹരിക്കാനായി ഉത്തരവുകള് നടപ്പാക്കേണ്ട സമയക്രമം കഴിയുന്ന മുറയ്ക്കു ഹര്ജി വീണ്ടും ബെഞ്ചിലേക്ക് പോസ്റ്റ് ചെയ്യാന് രജിസ്ട്രിക്കു നിര്ദ്ദേശം നല്കും. നിശ്ചിത സമയത്തിനുള്ളില് ഉത്തരവ് നടപ്പാക്കാന് കഴിഞ്ഞില്ലെങ്കില് കൂടുതല് സമയം തേടി സര്ക്കാര് അപേക്ഷ നല്കണം. ഉത്തരവ് നടപ്പാക്കാത്തതിന്റെ പേരില് കോടതിയലക്ഷ്യ ഹര്ജി നല്കി ഹര്ജിക്കാരന് സമയവും പണവും നഷ്ടമാകുന്ന സാഹചര്യം ഒഴിവാക്കണം. കക്ഷികളെ കോടതിയലക്ഷ്യ ഹര്ജികളിലേക്ക് വലിച്ചിഴയ്ക്കരുത് സിംഗിള് ബെഞ്ച് വാക്കാല് വ്യക്തമാക്കി.